पाएं अपने शहर की ताज़ा ख़बरें और फ्री ई-पेपरडाउनलोड करें
गुना। मई के पहले ही दिन अंचल में मौसम का नरम-गरम रूख देखने को मिला। शनिवार दोपहर तक लू के थपेड़े से लोग परेशान दिखे। वहीं शाम होते-होते मौसम ने एक बार फिर करवट ली और झमाझम बारिश से मौसम सुहाना हो गया। इस दौरान शनिवार को जहां तापमान 41 डिग्री पहुंच गया था, वहीं न्यूनतम तापमान भी 26.5 डिग्री दर्ज किया गया। दोपहर की गर्मी के बाद शाम होते ही करीब 5 बजे तेज हवा के साथ जिला मुख्यालय पर बूंदाबांदी होना शुरु हो गई। बूंदा-बांदी और बारिश की वजह से शाम को ठंडी हवा चलने लग गई, जिसके बाद आमजन को उमस भरी गर्मी से राहत मिल गई। मौसम विभाग के अनुसार अगले दो दिन तक अंचल में इसी तरह का मौसम रहने का अनुमान है। विभाग के अनुसार चक्रवात और ट्रफ के कारण अरब सागर से नमी आने के कारण अंचल में बारिश का सिस्टम बना है।
लॉकडाउन में घरों में बंद बच्चों ने लिख बारिश का लुफ्त
इधर पिछले एक पखवाड़े से भी अधिक समय से लॉकडाउन के चलते घरों में बंद बच्चों ने छतों पर जाकर बारिश में जमकर मस्ती की। शाम को हुई बारिश के कारण लोगों को कुछ राहत मिली। दिनभर सूरज अपने चरम पर था। तपन के कारण लोगों के पसीने छूट गए। हालांकि दिनभर बादलों की आवाजाही लगी रही। तेज हवा के साथ हुई झमाझम बारिश के कारण शाम के समय पारा कुछ नीचे आया। दोपहर बाद आसमान में बादल छाने के साथ ठंडी हवाओं के चलने से मौसम सुहाना हो गया। जिससे लोगों को गर्मी से राहत मिली। आधे घंटे से अधिक चली झमाझम बारिश ने पूरे शहर के गली मोहल्लों को पानी से तरबतर कर दिया।
बारिश होते ही शुरू हुई बिजली की आंख मिचौली
इस दौरान शहर में शाम को तेज हवाओं के साथ बारिश हुई। इससे कई जगह बिजली की लाइन में फॉल्ट आने से सप्लाई बंद हो गई। इधर बारिश से लोगों को गर्मी से काफी राहत मिली तो खेतों पर किसानों का रखा भूसा हवा चलने के कारण उड़ गया। स्थानीय लोगों का कहना है, कि इस बार बिजली कंपनी ने गर्मी से पूर्व मेंटेनेंस नहीं किया है। बिजली की आंख मिचौली के कारण लोग परेशान भी हुए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn